पिता बोले– बमुश्किल छूटी लत; 9वीं की छात्रा ने बताया- सीनियर ने कैसे वीडियो बना किया ब्लैकमेल?
Madhya Pradesh Guna Teenager Rape Case - यह कहानी 9वीं की उस नाबालिग छात्रा की है। जिसकी छोटी सी चूक ने उसकी जिंदगी तबाह कर दी। उसी के स्कूल के सीनियर छात्र ने एक पार्टी में उसे बुलाया। जबरन संबंध बनाए और वीडियो बनाकर ब्लैकमेल करने लगा। उससे पैसे लिए। दोस्तों के साथ भी रिलेशन बनवाए।
यह कहानी 9वीं की उस नाबालिग छात्रा की है। जिसकी छोटी सी चूक ने उसकी जिंदगी तबाह कर दी। उसी के स्कूल के सीनियर छात्र ने एक पार्टी में उसे बुलाया। जबरन संबंध बनाए और वीडियो बनाकर ब्लैकमेल करने लगा। उससे पैसे लिए। दोस्तों के साथ भी रिलेशन बनवाए। ड्रग्स की लत लगवाई। इतना ही नहीं जब वो प्रेग्नेंट हो गई तो अबॉर्शन कराया। जिस होटल में शोषण किया, उसी होटल के दो ग्राहकों से भी संबंध बनाने के लिए मजबूर किया। मना करने पर जान से मारने की कोशिश की। एक साल में ही 10वीं में पढ़ने वाले सीनियर ने छात्रा की जिंदगी को नर्क बना दिया।
तंग आकर लड़की ने पूरी बात अपने पिता को बताई। पिता ने सबसे पहले उसे नशा मुक्ति केंद्र भेजा। जब वह ठीक हो गई, तब इंदौर के विजय नगर थाने में चार लोगों वरुण यादव (19), वैभव शास्त्री (19), यश रघुवंशी (18) और शिवम सोलंकी के खिलाफ केस दर्ज कराया। चूंकि, पहली बार छात्रा के साथ गुना की सिसोदिया कॉलोनी में गलत काम हुआ था। इसलिए इंदौर पुलिस ने मामला दर्ज कर इसे गुना कोतवाली को जांच के लिए भेज दिया है।
लड़की के पिता ने बताया कि इंदौर में ड्रग्स का सिंडिकेट चल रहा है, जहां लड़कियों को ड्रग्स की लत लगाई जा रही है। उनका शोषण किया जा रहा है। होटलों में इस तरह के काम हो रहे हैं। उनकी बेटी बमुश्किल इस चंगुल से छूटकर लौटी है। इंदौर में शिकायत की है। पुलिस उस होटल भी पहुंची थी, लेकिन आरोपी वहां से फरार हो गया। उन्होंने कहा कि आरोपियों को सख्त से सख्त सजा मिलनी चाहिए। जब तक सजा नहीं मिलेगी, वह चुप नहीं बैठेंगे।
आइए जानते हैं पूरी कहानी छात्रा की जुबानी…
"मेरी उम्र 18 वर्ष है। साल 2021 में कक्षा 9वीं में शिवपुरी जिले के एक स्कूल में पढ़ती थी। उसी स्कूल में वरुण पिता राजेंद्र यादव भी कक्षा 10वीं में पढ़ता था। यहीं हमारी जान पहचान हुई। फिर हम दोनों एक-दूसरे को पंसद करने लगे और फोन पर बातचीत होने लगी। स्कूल के सीनियर छात्र से मुझे प्यार हो गया। दोनों खूब बातें करने लगे। पहले तो साथ जीने-मरने की कसमें खाईं। बस एक चूक ने मेरी जिंदगी तबाह कर दी। 
2021 के नवंबर महीने में एक दिन वरुण यादव ने मेरे मोबाइल नंबर पर कॉल किया। कहने लगा कि मेरे दोस्त वैभव शास्त्री की जन्मदिन पार्टी उसके घर सिसोदिया कॉलोनी गुना में रखी गई है। तुम भी बर्थडे पार्टी में आ जाओ, मुझे तुमसे कुछ जरूरी बात करनी है। जब मैं वहां पहुंची तो वरुण मुझे जबरदस्ती कमरे में ले गया और मेरे मना करने पर भी मेरे साथ शारीरिक संबंध बनाए। जब मैंने कहा कि मैं तुम्हारी रिपोर्ट करूंगी, तो वरुण यादव और वैभव शास्त्री ने मुझसे कहा कि यह बात तुम किसी को भी मत बताना, नहीं तो हम तुम्हें कहीं का नहीं छोड़ेंगे। वरुण ने मुझसे शादी करने का भी कहा, इसके बाद मैं अपने घर वापस आ गई। 
इसके बाद करीब 4-5 दिन बाद तक वरुण ने मुझसे बात नहीं की। मैंने उसे कॉल किया तो बताया कि मेरे घरवाले हम दोनों के बारे में जान चुके हैं। ऐसे में अब तुझसे बात नहीं कर सकता। फिर मुझे वैभव शास्त्री से पता चला कि वरुण ने दूसरी गर्लफ्रेंड बना ली है। इसके बाद मैं पुणे अपने पापा के पास पढ़ने के लिए चली गई। फिर कुछ महीने बाद वरुण ने मुझे स्नैप चैट पर मैसेज किया। कहने लगा कि अपनी फोटो भेजो। 
जब मैंने फोटो भेजने से मना किया, तो उसने अपने साथ के कुछ वीडियो भेज दिए। जो गुना में सिसोदिया कॉलोनी में वैभव के जन्मदिन पर उसके साथ बने रिलेशन से जुड़े थे। कहने लगा कि अब मैं इंदौर में रहने लगा हूं। तू मुझसे मिलने इंदौर आ, नहीं तो मैं तेरे वीडियो वायरल कर दूंगा। तब मैंने अपने पापा को गांव जाने का बोलकर गुना की टिकट करवाई। गुना में उसने मेरी वीडियो बना ली थी। कहता था- तुझे प्रॉस्टिट्यूट बनाऊंगा।
12 सितंबर 2022 को मेरे पिताजी ने मुझे पुणे से ग्वालियर एक्सप्रेस ट्रेन से गुना के लिए बैठा दिए। मैं ट्रेन से उज्जैन में उतर गई। वहां वरुण यादव ने अपने दोस्त यश रघुवंशी को मुझे लेने भेजा। यश को मैं पहले से जानती थी, क्योंकि यश भी शिवपुरी जिले के उसी स्कूल में पढ़ता था, जिसमें मैं और वरुण। यश मुझे वरुण के पास गीता भवन इंदौर ले गया। मुझे वहां पर दोनों ने धोखे से नशा करवाया। उस समय मेरे पास पांच हजार रुपए थे, जो मेरे पापा ने मुझे खर्चे के लिए दिए थे, वो सब वरुण ने ले लिए। 
गीता भवन में भी वरुण ने मेरे साथ जबरन फिजिकल रिलेशन बनाए। जब मैं अगले दिन सोकर उठी तो वरुण कमरे में नहीं था। उसके दोस्त यश ने बताया कि वह बोलकर गया है कि आज के बाद तुम उसे कभी कॉल नहीं करना। फिर यश ने मुझे गुना वाली बस में बैठा दिया। मैं अपनी दादी के पास पहुंच गई। 
घर आने के कुछ ही दिनों बाद वरुण ने मुझे फोन करके धमकाया कि कुछ पैसों की जरूरत है, जल्दी से भेजो। मैंने कहा कि अभी मेरे पास पैसे नहीं है तो कहने लगा- पैसे भेज नहीं तो मैं तेरे वीडियो वायरल कर दूंगा। तब मैंने उसे एक बार एक हजार रुपए भेजे। फिर अगली बार 7 हजार रुपए नकद दिए। पैसे लेने के बाद कुछ दिनों तक उसने मुझे कॉल नहीं किया। कुछ दिन बाद मैंने उसे कॉल करके कहा कि अब तो तुम मेरे वीडियो डिलीट कर दो। 
तब वरुण मुझसे स्पीकर ऑन करके बात कर रहा था। बातचीत के दौरान वरुण मुझे गालियां दे रहा था। इसी दौरान उसके दोस्त वैभव ने मुझसे बात करते हुए वीडियो बना लिया। इस वीडियो को दोनों ने वायरल कर दिया। जब मैंने वैभव को कॉल करके कहा कि तुमने मेरे वीडियो क्यों वायरल किए। तब वैभव ने कहा कि तुम इंदौर आ जाओ हम मिलकर बात करते हैं।
मैं इंदौर पहुंची तो डेस्टिनी कैफे के सामने वैभव मुझसे मिला। वैभव अपने साथ वरुण और यश को भी लेकर आया और मेरे साथ मारपीट करने के बाद भाग निकला। फिर मैं वापस अपने घर चली गई। वरुण ने मुझे 10 दिन बाद कॉल किया और कहा कि 3 दिसंबर 2022 को होटल रॉयल गैलेक्सी पार्क में आ जा, तो मैं तेरे सारे फोटो वीडियो डिलीट कर दूंगा। जब मैं होटल आई तो वरुण ने मुझे होटल में नशा करवाया, दारू पिलाई। फिर मेरे साथ नशे की हालत में शारीरिक संबंध बनाए और वहां से चला गया। 
वरुण के जाने के थोड़ी देर बाद उसी होटल में काम करने वाला शिवम सोलंकी जो कि वरुण का दोस्त है, वो आया और उसने मुझे जबरन ड्रग्स दिया। फिर मेरी न्यूड फोटो और वीडियो बनाई। शिवम ने मुझे धमकी देकर नशे की हालत में मेरे साथ दुष्कर्म किया। कहा कि तुझे प्रॉस्टिट्यूशन का धंधा करना पड़ेगा नहीं तो मैं तेरे वीडियो तेरे घरवालों को भेज दूंगा। फिर शिवम सोलंकी द्वारा मुझे फोटो वीडियो वायरल करने की धमकी देकर मुझे उसी होटल में ठहरने वाले दो ग्राहकों के हवाले कर दिया। 
मुझे जब होश आया तो शिवम ने कहा कि किसी को बिना कुछ बताए अपने गांव लौट जाओ। कुछ दिनों बाद मुझे पता चला कि मैं प्रेग्नेंट हूं। वरुण ने मुझे गर्भपात के लिए टेबलेट लाकर दी, जिससे मेरा गर्भ गिर गया। इसके बाद मुझे मेरे घरवालों ने नशे की लत छुडवाने के लिए रिहैबिलिटेशन सेंटर में भर्ती कराया। सेंटर में दो महीने रहने के बाद अब ठीक होकर घर लौटी हूं। मैं इतनी डिप्रेशन में आ गई थी कि तीन बार मैंने सुसाइड करना चाहा, लेकिन परिवारवालों ने रोक लिया।”
(जैसा पीड़िता ने दैनिक भास्कर को बताया)
16 मार्च को इंदौर के विजय नगर थाने में की शिकायत
पीड़िता ने बताया कि लगातार नशे की लत और रेप की घटनाओं के कारण वह डिप्रेशन में चली गई थी। कक्षा 12 की पढ़ाई भी छूट गई। इस बार पेपर देना था लेकिन नहीं दे पाई। रिहैबिलिटेशन सेंटर से ठीक होने के बाद पीड़िता ने इंदौर में सभी के खिलाफ FIR दर्ज कराई। इंदौर के विजय नगर थाने में 16 मार्च को शिकायत की गई। पुलिस ने जीरो पर कायमी कर डायरी गुना पुलिस को भेजी है। चूंकि, रेप की पहली घटना गुना में ही हुई थी, इसलिए केस डायरी यहां भेजी गई है। कोतवाली थाना प्रभारी मदनमोहन मालवीय ने बताया कि इंदौर से केस डायरी कोतवाली आ गई है। पुलिस आगे की जांच कर रही है।
पिता बोले- इंदौर में ड्रग्स सिंडिकेट में फंसाने की साजिश थी
लड़की के पिता ने बताया कि इंदौर में ड्रग्स का सिंडिकेट चल रहा है, जहां लड़कियों को ड्रग्स की लत लगाई जा रही है। इस घटना में बाद मेरी बेटी की हालत ऐसी हो गई थी कि वो बिना ड्रग्स के बेचैन होने लगती थी। बातचीत करने की हालत में नहीं थी। ड्रग्स का सिंडिकेट चलाने वालों के खौफ में मेरी बेटी जी रही थी। इसलिए सबसे पहले मैंने उसे नशे से दूर रखने के लिए नशा मुक्ति केंद्र में भर्ती कराया।
वहां से ठीक होकर लौटने के बाद मैंने अपनी बेटी के गुनहगारों को सजा दिलाने के लिए कानूनी प्रक्रिया शुरू की। मैंने इंदौर की विजय नगर पुलिस ने आरोपी वरुण यादव, उसके साथी यश रघुवंशी, वैभव शास्त्री, शिवम सोलंकी के खिलाफ पॉक्सो और अन्य एक्ट में मामला दर्ज कराया है।